**Αθήνα: 28.03.2019**

**Αρ. Πρωτ.: 592**

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Αόρατη η προστασία των ατόμων με αναπηρία και χρόνιες παθήσεις στη λεγόμενη προστασία της πρώτης κατοικίας**

Η ΕΣΑμεΑ με ιδιαίτερη αγανάκτηση καταγγέλλει την απαράδεκτη τροπολογία που κατατέθηκε στη Βουλή, σχετικά με το πλαίσιο προστασίας της κύριας κατοικίας οικονομικά αδύναμων φυσικών προσώπων από την αναγκαστική ρευστοποίηση, με τη δυνατότητα ρύθμισης των οφειλών τους, από οποιαδήποτε αιτία, προς πιστωτικά ιδρύματα, σε σχέδιο νόμου του Υπουργείου Οικονομίας και Ανάπτυξης.

Στην προαναφερόμενη τροπολογία, όχι μόνο δεν υπάρχει καμία ειδική προστασία για την πρώτη κατοικία των ατόμων με αναπηρία, με χρόνια πάθηση και των οικογενειών τους, αλλά στο άρθρο 2 αυτής, στο οποίο διευκρινίζεται ο ορισμός του οικογενειακού εισοδήματος, δεν αναφέρεται καν η εξαίρεση των επιδομάτων αναπηρίας.

Είναι ευρέως γνωστό ότι τα επιδόματα αναπηρίας δίνονται στα άτομα με αναπηρία για την αντιμετώπιση του πρόσθετου κόστους διαβίωσης που προκύπτει από την αναπηρία και δεν αποτελούν σε καμία περίπτωση εισοδηματικό κριτήριο, όπως προκύπτει και από το άρθρο 11 της υπ’ αριθμ. Απόφασης Δ12α/Γ.Π.οικ.68856/2202 (ΦΕΚ 5855/2018 Β΄), η οποία αναφέρει: «*Τα χρηματικά ποσά που καταβάλλονται ως προνοιακές παροχές σε χρήμα σε άτομα με αναπηρία, σύμφωνα με τις διατάξεις της παρούσας, δεν εμπίπτουν σε καμία κατηγορία εισοδήματος και επομένως δεν φορολογούνται. Επιπλέον το ποσό προνοιακών παροχών σε χρήμα σε άτομα με αναπηρία δεν υπόκειται σε οποιαδήποτε κράτηση ή κράτηση χαρτοσήμου, δεν κατάσχεται, ούτε συμψηφίζεται με ήδη βεβαιωμένα χρέη προς το Δημόσιο, ιδιώτες ή πιστωτικά ιδρύματα και δεν υπολογίζεται στα εισοδηματικά όρια για την καταβολή οποιασδήποτε παροχής κοινωνικού ή προνοιακού χαρακτήρα».*

Καλούμε την κυβέρνηση, έστω και τώρα, πριν την ψήφιση της εν λόγω τροπολογίας, να λάβει ειδική μέριμνα για την προστασία της πρώτης κατοικίας των ατόμων με αναπηρία, με χρόνια πάθηση και των οικογενειών τους, μέσω της αναπροσαρμογής των κριτηρίων ένταξης με τα οποία θα λάβουν επιδότηση από το κράτος, καθώς και την εξαίρεση των πάσης φύσεως επιδομάτων αναπηρίας από τα εισοδηματικά κριτήρια.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |